Document ID: 32006D0723

KOMISIJAS LĒMUMS
(2006. gada 24. oktobris),
ar ko ļauj laist tirgū “kukurūzas asnu eļļu ar augstu nepārziepjojamās vielas saturu” kā jaunu pārtikas produktu sastāvdaļu saskaņā ar Eiropas Parlamenta un Padomes Regulu (EK) Nr. 258/97
(izziņots ar dokumenta numuru K(2006) 4980)
(Autentisks ir tikai teksts franču valodā)
(2006/723/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 27. janvāra Regulu (EK) Nr. 258/97, kas attiecas uz jauniem pārtikas produktiem un jaunām pārtikas produktu sastāvdaļām (1), un jo īpaši tās 7. pantu,
tā kā:
(1)
Uzņēmums Laboratoires Pharmascience (tagad - Laboratoires Expanscience) 2001. gada 24. oktobrī lūdza Francijas kompetentajām iestādēm atļauju laist tirgū “kukurūzas asnu eļļu ar augstu nepārziepjojamās vielas saturu” kā jaunu pārtikas produktu sastāvdaļu.
(2)
Francijas kompetentās iestādes 2002. gada 8. janvārī nosūtīja Komisijai sākotnējo novērtējuma ziņojumu. Ziņojumā tās secināja, ka kukurūzas asnu eļļa ar augstu nepārziepjojamās vielas saturu kā pārtikas produktu sastāvdaļa, lietojot devā 2 g dienā, ļautu papildināt E vitamīna uzņemšanu, un tās arī secināja, ka fitosterola daudzums nav pietiekošs, lai samazinātu holesterīnu.
(3)
Komisija 2002. gada 18. februārī nosūtīja sākotnējo novērtējuma ziņojumu visām dalībvalstīm.
(4)
Saskaņā ar Regulas (EK) Nr. 258/97 6. panta 4. punkta noteikumu sešdesmit dienu laikā tika celti pamatoti iebildumi par attiecīgā produkta tirdzniecību.
(5)
Tāpēc 2004. gada 30. janvārī notika apspriešanās ar Eiropas Pārtikas nekaitīguma iestādi (EPNI).
(6)
EPNI 2005. gada 6. decembrī pieņēma “Atzinumu, ko Diētisko produktu, uztura un alerģiju zinātnes ekspertu grupa sniedza pēc Komisijas lūguma attiecībā uz kukurūzas asnu eļļu ar augstu nepārziepjojamās vielas saturu kā jaunu pārtikas produktu sastāvdaļu”.
(7)
Atzinumā secināja, ka kukurūzas asnu eļļas ar augstu nepārziepjojamās vielas saturu ierosinātais lietošanas daudzums, proti, 2 g dienā, ir drošs.
(8)
“Kukurūzas asnu eļļu ar augstu nepārziepjojamās vielas saturu”, lietojot to paredzētajā devā 2 g dienā, atzīst par drošu E vitamīna avotu. Attiecībā uz marķēšanu un noformējumu piemēro Eiropas Parlamenta un Padomes 2002. gada 10. jūnija Direktīvu 2002/46/EK par dalībvalstu tiesību aktu tuvināšanu attiecībā uz uztura bagātinātājiem (2).
(9)
Pamatojoties uz zinātnisko novērtējumu, konstatēja, ka “kukurūzas asnu eļļa ar augstu nepārziepjojamās vielas saturu” atbilst Regulas (EK) Nr. 258/97 3. panta 1. punktā noteiktajiem kritērijiem.
(10)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
“Kukurūzas asnu eļļu ar augstu nepārziepjojamās vielas saturu” atbilstīgi pielikumā aprakstītajam var laist Kopienas tirgū kā jaunu pārtikas produktu sastāvdaļu lietošanai uztura bagātinātājos.
2. pants
Maksimālais “kukurūzas asnu eļļas ar augstu nepārziepjojamās vielas saturu” daudzums ražotāja ieteiktajā dienas devā patēriņam ir 2 g.
3. pants
Jaunās pārtikas produktu sastāvdaļas nosaukums ir “kukurūzas asnu eļļas ekstrakts”.
4. pants
Šis lēmums ir adresēts Laboratoires Expanscience, Siège Social, 10, Avenue de l’Arche, F- 92419 Courbevoie Cedex.
Briselē, 2006. gada 24. oktobrī

Labels: 0
3
17